Shoqata e Grave të Mitrovicës për të Drejtat e Njeriut

**Shoqata e Grave të Mitrovicës për të Drejtat e Njeriut** (Anglisht: *Mitrovica Women’s Association for Human Rights*, **MWAHR**) është një organizatë shumë-etnike e përkushtuar për promovimin e fuqizimit të grave dhe pjesëmarrjen e tyre në proceset vendimmarrëse. E themeluar për të ndihmuar gratë në rajonin e Mitrovicës, MWAHR synon të arrijë barazinë gjinore dhe të promovojë paqen në shoqëri.

## Vizioni dhe Misioni 
MWAHR synon rritjen e fuqizimit të grave dhe familjeve të tyre, arritjen e barazisë gjinore dhe ndërtimin e paqes në shoqëri. Organizata bazon vizionin e saj në parimet universale të avancimit të statusit të gruas dhe fuqizimin e grave në proceset vendimmarrëse. Misioni i saj është të promovojë fuqizimin e grave, pjesëmarrjen e tyre në proceset vendimmarrëse dhe zhvillimin socio-ekonomik të shoqërisë në rajonin e Mitrovicës dhe më gjerë.

## Aktivitetet dhe Iniciativat 
Për dhjetë vitet e fundit, MWAHR ka qenë një nga organizatat më aktive dhe ndikues në mbrojtjen e të drejtave të grave në rajonin e Mitrovicës. Ajo ka luajtur një rol kyç në rritjen e ndikimit të grave në proceset e paqes dhe rindërtimin e shoqërisë pas luftës së viteve 1998-1999. Organizata operon në shtatë komuna në rajonin e Mitrovicës, përfshirë Mitrovicën e Jugut, Vushtrrinë, Skenderaj/Srbicën, Mitrovicën e Veriut, Zveçanin, Leposaviqin dhe Zubin Potokun.

Shoqata e Grave të Mitrovicës për të Drejtat e Njeriut (MWAHR) ka zhvilluar një sërë projektesh dhe aktivitetesh që nga themelimi i saj, duke u bazuar në objektivat dhe vlerat e organizatës. Këto projekte janë realizuar në bashkëpunim me partnerë të rëndësishëm si Kvinna till Kvinna (KtK), UNDP, komuna jugore e Mitrovicës, Zyra Administrative e Veriut në Mitrovicë, dhe Rrjeti i Grave të Kosovës (KWN). Aktivitetet e zhvilluara janë të ndara në dy grupe kryesore: Gratë dhe Rinia, duke pasur si qëllim forcimin e rolit të grave dhe rinisë në shoqëri dhe promovimin e të drejtave të tyre. Kjo strategji ka ndihmuar në adresimin e nevojave specifike të këtyre grupeve dhe ka kontribuar në zhvillimin e qëndrueshëm të komunitetit në rajonin e Mitrovicës.

Shoqata e Grave të Mitrovicës për të Drejtat e Njeriut (MWAHR) ka realizuar disa aktivitete të rëndësishme për promovimin e të drejtave të njeriut dhe paqes. Një nga këto aktivitete ishte ***Mekanizmi Mbrojtës kundër Dhunës në Familje,*** i cili organizoi bashkëbisedime me nxënësit në shkolla të mesme për temën "Dhuna në baza gjinore - Bullizmi," me qëllim rritjen e vetëdijes për dhunën në familje dhe pasojat e saj tek të rinjtë. Një tjetër aktivitet i rëndësishëm ishte ***Dita e Paqes - 21 Shtator***, që synonte promovimin e paqes dhe bashkëjetesës mes rinisë në Mitrovicë. Aktivitetet përfshinë punëtori dhe performanca artistike, ku rinia nga komunitetet shqiptare, serbe, boshnjake dhe RAE diskutuan dhe u angazhuan në proceset e ndërtimit të paqes dhe vendimmarrjes. Në përkujtim të ***10 Dhjetorit - Ditës Ndërkombëtare të të Drejtave të Njeriut***, MWAHR organizoi aktivitete në shkolla të Mitrovicës dhe fshatrave përreth. Mbi 300 nxënës morën pjesë në shfaqje dhe aktivitete që theksuan rëndësinë e njohjes dhe respektimit të të drejtave të njeriut. Këto projekte, të cilat përfshinë punëtori, performanca dhe aktivitete të tjera, kishin për qëllim jo vetëm ngritjen e vetëdijes, por edhe forcimin e bashkëjetesës. 

Në periudhën 2019-2021, një sërë projektesh kanë kontribuar në forcimin e angazhimit të grave dhe rinisë në paqe dhe bashkëjetesë ndër-etnike në rajonin e Mitrovicës. Në vitin 2019, projekti ***"Gratë së Bashku për Paqe të Qëndrueshme***", mbështetur nga KtK, promovoi paqen dhe barazinë gjinore, duke përfshirë aktivitete që adresonin nevojat e grave të komuniteteve të ndryshme. Po në këtë vit, u realizua dhe ***projekti "Diversity Kulturore***", i mbështetur nga Ministria e Kulturës, që fokusoi në të drejtat e fëmijëve dhe multikulturalizmin.

Një tjetër aktivitet i rëndësishëm ishte "***Negociatat Beograd-Prishtinë nga Perspektiva e Grave***" (maj 2019 – mars 2020), mbështetur nga KtK, i cili e theksoi përfshirjen e grave në proceset e paqes dhe negociatave. Në vitin 2020, projekti "***Gratë dhe Rinia së Bashku për Paqe të Qëndrueshme***" vazhdoi të mbështes bashkëjetesën dhe vendimmarrjen nga gratë dhe rinia e komuniteteve të ndryshme etnike. 

Në vitin 2021, MWAHR, në bashkëpunim me Zyrën për Barazi Gjinore dhe partnerë të tjerë, organizuan "'''''MARShojmë S'festojmë'''*", një marsh për Ditën Ndërkombëtare të Gruas, që promovoi barazinë gjinore dhe përfshirjen e grave në shoqëri. Këto projekte kanë luajtur një rol të rëndësishëm në krijimin e një shoqërie më të qëndrueshme dhe të barabartë në rajonin e Mitrovicës.

## Sfidat dhe Përparësitë 
Rajoni i Mitrovicës përballet me sfida të mëdha në komunikimin dhe bashkëpunimin ndërmjet grupeve etnike. Integrimi i pamjaftueshëm institucional i qeverive lokale në veri të Kosovës dhe mungesa e përfaqësimit të grave në pozita vendimmarrëse janë disa nga pengesat kryesore për ndërtimin e një shoqërie demokratike të qëndrueshme. Në këtë kontekst, MWAHR ka luajtur një rol të rëndësishëm në lidhjen e ndarjeve etnike dhe krijimin e mundësive për komunikim dhe bashkëpunim ndërmjet komuniteteve etnike.

## Mbështetësit dhe Partnerët 
MWAHR ka marrë mbështetje të vazhdueshme nga Fondacioni KtK dhe ka përfituar mbështetje të projektit nga komuna e Mitrovicës së Jugut, Rrjeti i Grave të Kosovës , Community Building Mitrovica (CBM), UNDP, UNMIK, Ministria e Kulturës, Sporteve dhe Rinisë dhe Terres des Hommes. Që nga viti 2020, organizata ka marrë fonde nga Bashkimi Evropian për një ndërhyrje të përbashkët me Sandglass (Peščanik) nga Serbia.

## Ngjarjet dhe Fushatat 
*MWAHR* organizon ngjarje dhe fushata për të promovuar të drejtat e grave dhe barazinë gjinore. Një nga aktivitetet më të rëndësishme është marshimi për Ditën e Gruas, organizuar në bashkëpunim me Zyrën për Barazi Gjinore dhe grupin asambleist të grave.

*Asociacioni i Grave të Mitrovicës për të Drejtat e Njeriut'' vazhdon të jetë një shembull i mirë i komunikimit, bashkëpunimit dhe pajtimit ndërmjet komuniteteve etnike në Kosovë. Nëpërmjet angazhimit të saj, organizata synon të ndërtojë një shoqëri më të drejtë dhe të barabartë për të gjithë.

## Shiko edhe 
* Rrjeti i Grave të Kosovës
* Organizata joqeveritare

## Lidhje të jashtme 
* Mitrovica Women’s Association for Human Rights - MWAHR Website

## Referime